ഏല കര്ഷകരില് നിന്ന് വനം വകുപ്പ് ഉദ്യോഗസ്ഥര് അനധികൃത പണപ്പിരിവ് നടത്തുന്നതായി പരാതി ഇടുക്കി: ഇടുക്കിയിലെ ഏലക്കര്ഷകരില് നിന്നും വനംവകുപ്പ് ഉദ്യോഗസ്ഥര് നിര്ബന്ധിത പണപ്പിരിവ് നടത്തുന്നതായി പരാതി. ഓണച്ചെലവിനെന്ന പേരില് ആയിരം രൂപ മുതല് കര്ഷകരില് നിന്ന് പിരിക്കുന്നുവെന്നാണ് പരാതി. ഉദ്യോഗസ്ഥര് പണം വാങ്ങുന്നതിെന്റ ദൃശ്യങ്ങള് സഹിതം കര്ഷകര് ചീഫ് ഫോറസ്റ്റ് കണ്സര്വേറ്റര്ക്ക് പരാതി നല്കിയതിനെ തുടര്ന്ന് സംഭവത്തില് അടിയന്തിര അന്വേഷണം നടത്തി റിപ്പോര്ട്ട് നല്കാന് വനം വകുപ്പ് പ്രിന്സിപ്പല് കണ്സര്വേറ്റര് ഹെഡ് ഫോറസ്റ്റ് ഫോഴ്സ് പി. കെ. കേശവന് ഐ. എഫ്. എസി. നെ വനം വന്യജീവി വകുപ്പ് മന്ത്രി എ കെ ശശീന്ദ്രന് ചുമതലപ്പെടുത്തി. കര്ഷകരെ ഭീഷണിപ്പെടുത്തി പണപ്പിരിവ് നടത്തുന്നതായാണ് പരാതി. ഏലത്തോട്ടമുടമകളുടെ വീടുകളില് മഫ്തിയില് എത്തിയാണ് ഉദ്യോഗസ്ഥര് പണം വാങ്ങുന്നത്. ക്രിസ്മസ്, ദീപാവലി തുടങ്ങിയ മറ്റ് വിശേഷ ദിവസങ്ങളിലും വനംവകുപ്പ് ഉദ്യോഗസ്ഥര് പിരിവ് നടത്താറുണ്ടെന്നും പരാതിയുണ്ട്. അയ്യപ്പന്കോവില്, കുമളി, നെടുങ്കണ്ടം മേഖലകളിലെ ഉദ്യോഗസ്ഥര്ക്ക് എതിരെയാണ് പരാതി.വനം വകുപ്പിലെ ഉന്നത ഉദ്യോഗസ്ഥരുടെ അനുവാദത്തോടെയാണ് പണപ്പിരിവെന്നും അക്ഷേപം ഉണ്ട്. വിഷയത്തില് സമഗ്രമായ അന്വേഷണം വേണമെന്നാണ് കര്ഷകരുടെ ആവശ്യം.